Dame i gospodo poslanici, poštovani gosti, otvaram 18. sjednicu Predstavničkog doma Parlamentarne skupštine Bosne i Hercegovine. Na sjednicu su pozvani naši redovni gosti predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada u BiH koji redovno prate rad našeg doma, a ovdje su sa nama i kolege iz Kolegija Doma naroda Parlamentarne skupštine BiH. Srdačno pozdravljam sve prisutne poslanike i goste. Kao što vam je poznato, Odluku Predsjedništva BiH o imenovanju predsjedavajućeg Vijeća ministara BiH smo dobili u četvrtak, 5. januara 2012. godine. Dakle, današnja sjednica ima jednu tačku dnevnog reda a to je Potvrđivanje imenovanja predsjedavajućeg Vijeća ministara BiH Otvaram raspravu o prijedlogu dnevnog reda. Uz to konstatiram da naravno imamo potreban kvorum za rad današnje sjednice. Izvolite. S obzirom da nema prijavljenih za raspravu o dnevnom redu, konstatiram da 18. sjednica Predstavničkog doma ima sljedeći 1. Potvrđivanje imenovanja predsjedavajućeg Vijeća ministara BiH Podsjetit ću vas da je procedura odobrenja imenovanja predsjedavajućeg Vijeća ministara regulirana članom 142. Poslovnika ovog doma. Također vas podsjećam da član V. tačka 4. Ustava BiH propisuje način imenovanja predsjedavajućeg i članova Vijeća ministara BiH. Vi svi imate tekst Poslovnika ovog doma, kao i tekst Ustava BiH, pa smatram da nema potrebe da te odredbe čitam. Kao što vam je poznato, 12. januara 2012. godine u 10,00 sati Komisija za pripremu izbora Vijeća ministara BiH je održala svoju 4. sjednicu i u skladu s Poslovnikom razmotrila sve raspoložive informacije u vezi s imenovanjem predsjedavajućeg Vijeća ministara BiH. Mišljenje Komisije o kandidaturi Vjekoslava Bevande za obavljanje funkcije predsjedavajućeg Vijeća ministara BiH smo dobili danas. Komisija je podržala kandidaturu Vjekoslava Bevande, odnosno 2 dala je preporuku Predstavničkom domu za njegovo imenovanje na funkciju predsjedavajućeg Vijeća ministara BiH. Ova komisija radi u skladu s članom 46.a) Poslovnika i Domu dostavlja preporuku. U skladu sa stavom (2) člana 142. Poslovnika dužnost mi je da pročitam Odluku Predsjedništva BiH o imenovanju predsjedavajućeg Vijeća ministara BiH. Tekst Odluke 'Na osnovu člana V. 4. Ustava BiH, člana 9. stava 1. Zakona o Vijeću ministara BiH i člana 43. stav 1. Poslovnika o radu Predsjedništva BiH, Predsjedništvo BiH je na 17. hitnoj sjednici, održanoj 5. januara 2012. godine, donijelo Odluku o imenovanju predsjedavajućeg Vijeća ministara BiH. 1. Vjekoslav Bevanda imenuje se za predsjedavajućeg Vijeća ministara BiH, 2. Ova odluka dostavit će se Komisiji za pripremu izbora Vijeća ministara BiH Predstavničkog doma Parlamentarne skupštine BiH u dalju proceduru, 3. Ova odluka stupa na snagu danom donošenja.' U skladu sa prethodno iznesenom odredbom, dajem riječ gospodinu Vjekoslavu Bevandi da iznese svoj politički program. Izvolite.
Poštovani predsjedatelju i uvaženi zastupnici, uvaženi gosti, predstavnici međunarodnih organizacija, svi prema redu i časti kako vam to pripada, dame i gospodo, svjestan svih otežavajućih okolnosti prihvatio sam kandidaturu kao poseban izazov i mogućnost da se prekine negativan politički tijek koji erodira do sada postignute uspjehe u izgradnji države BiH, da se spriječi apatija i nezadovoljstvo u koje sve više tonu naši građani, a da se naše snage i energija usmjere ka što bržem i uspješnijem rješavanju najbitnijih pitanja za našu zemlju – ekonomskom jačanju, rastu standarda, sigurnosti, stabilnosti i zdravlju naših građana, uz očuvanje i zaštitu okoliša. Na sreću, budućem predsjedatelju, ali i članovima Vijeća ministara BiH, ne treba puno vremena za istraživanje, definiranje i profiliranje programa rada. Potrebno je samo nastaviti strateškim pravcem koji je utvrdio prethodni sastav Vijeća ministara, pod vodstvom uvaženog gospodina Nikole Špirića, što je podržao i prethodni sastav Parlamentarne skupštine BiH, a koji se u najkraćem temeljio na evropskim integracijama, jedinim putem koji nas vodi u bolju budućnost. Naše kašnjenje u odnosu na poželjnu dinamiku ovih aktivnosti kao i najnoviji rezultati sličnih strategija u susjednim zemljama nameću obvezu i daju dodatnu argumentaciju da se ovom opredjeljenju posveti puna pažnja svih sudionika političkog života u BiH. Osobito je dobra okolnost što pri tome možemo računati na jasnu podršku, kao konkretnu pomoć, mnogih prijateljskih zemalja koje spremno čekaju na inicijativu iznutra, tj. dogovorenu akciju domaćih političkih čimbenika. Vjerujemo da je nakon razdoblja dominacije političkog nadmudrivanja sazrelo vrijeme da uz uvažavanje svih naših posebnosti, na temelju očiglednih zajedničkih interesa, krenemo u stvaranje uvjeta za naš ekonomski i socijalni razvoj i jačanje demokratskih procesa, mira, sigurnosti, zdravlja i sreće ljudi. Samo koordiniranim posvećenim djelovanjem cjelokupnog Vijeća ministara u daljnjim uvjetima i povijesnom razdoblju razvoja naše države možemo, u vremenu koje je pred nama, učiniti BiH boljom, bogatijom i uspješnijom državom za sva tri njena konstitutivna naroda, njene manjinske narode i sve njene građane. S tim u svezi trebamo afirmirati osjećanja uzajamnosti ljudi koje je 3 sudbina vezala za istu zemlju i koje sudbina i sada upućuje da združenim snagama osiguraju sreću budućim naraštajima. Na ovome treba mnogo više insistirati, jer se može i u ovako raznolikoj, na izgled fragmentiranoj BiH, naći zajednički interes. Da bi uspjelo u svojoj nakani Vijeće ministara mora imati kontinuiranu blisku suradnju sa Parlamentarnom skupštinom, što je preduvjet efikasnog i uspješnog djelovanja tih dvaju vrlo značajnih institucija države BiH, na ostvarenju strateških ciljeva. Ona će se ostvarivati kroz stalne kontakte sa relevantnim tijelima Parlamentarne skupštine i osiguranjem blagovremene razmjene informacija, kao i nazočnosti predstavnika Vijeća ministara na svim sjednicama domova ili povjerenstava. I vjerujem da će i Parlamentarna skupština i svaki poštovani zastupnik dati puni doprinos efikasnom, zajedničkom radu za dobrobit i prosperitet BiH. Iako je zakonska uloga predsjedatelja Vijeća ministara definirana i usmjerena na usuglašavanje, koordinacije, predstavljanja i operativno vođenje rada Vijeća ministara, potrebno je ovdje aktuelizirati osnovna načela, kao i smjernice djelovanja u svakom resoru Vijeća ministara koji ... je zajednički interes, najmanji zajednički sadržatelj ili rezultant potreba naše složene državne zajednice. Ističući takva načela, odnosno prioritetne aktivnosti, želim naglasiti da se do njih došlo objektivnom analizom, temeljem sljedećih kriterija: ekonomsko jačanje, rast i razvoj, približavanje evropskoj demokratskoj, društvenoj i političkoj praksi, sigurnost i zdravlje građana, očuvanje okoliša. U nastavku ću dati pregled prioritetnih tematskih cjelina i zadataka koji će biti u središtu interesa Vijeća ministara, bez umanjivanja važnosti ili zapostavljanja drugih problema koji opterećuju trenutno stanje bosanskohercegovačkog društva. Europske integracije – opći i najvažniji cilj Vijeća ministara kao i svih institucija u BiH jeste izvršenje obveza prema Akcijskom planu za provođenje Sporazuma o stabilizaciji i pridruživanju EU. Duboko svjesni teškoća i prepreka, koje su se pojavile u proteklom razdoblju, moramo uložiti posebne napore da se prisutni zastoji prevladaju i da se snažno i odlučno krene ka izvršenju definiranih obveza. Najnoviji izvještaj o napretku u izvršenju prioriteta Europskog partnerstva, prema Odluci Vijeća Europe iz 2008. godine, posebno vezuje sve čimbenike tog procesa. To se prvenstveno odnosi na sljedeće: djelovanje Direkcije za europske integracije mora biti usmjereno na Strategiju provođenja acuis communataire u pogledu dinamike, metodologije, ljudskih potencijala, te informatičke podrške, posebno u oblasti afirmacije malih i srednjih poduzeća, uređenja zdravstvenog sektora, proizvodnje hrane i vezanih sektora poljoprivrede, kao što su biljna proizvodnja i promet, stočarstvo i veterinarstvo, opasne materije, te zaštita okoliša. Djelovanje Ureda koordinatora reforme javne uprave prema Strategiji iz 2006. godine u oblastima razvoja središnjih tijela uprave, strateškog planiranja i razvoja, unapređenja procedura donošenja legislative i transponiranja EU zakonodavstva u pravni sustav BiH, upravljanja učinkom uprave, proračunom i kapacitetom javnih financija, te strateškog komuniciranja i odnosa s javnošću, pri čemu treba osigurati strukturiranu i institucionaliziranu koordinaciju između države i nižih razina na političkom, zakonodavnom i tehničkom planu. Organizacija u nadležnosti državnog koordinata za IPA, efikasnog korištenja sredstava iz Instrumenata pretpristupne pomoći IPA-e u nacionalnim i zajedničkim prekograničnim projektima sa susjednim zemljama. Realiziranje potrebnih ekonomskih reformi kojima se osigurava kompatibilnost sa europskim ekonomskim prostorom, što podrazumijeva zakonsko reguliranje nekih oblasti, kao što su zakon o nedopušenom oglašavanju, zakon o sustavu državne pomoći, zakon o promociji malih i srednjih poduzeća, zakon o vanjskotrgovinskoj politici, te prilagođavanje carinskih tarifa BiH nomenklaturi EU. 4 Suzbijanje korupcije – kao glavne prepreke efikasnom provođenju reformiranih politika i legislative. Opći ciljevi u borbi protiv organiziranog kriminala i korupcije su harmonizacija specifičnih pravnih propisa sa međunarodnim konvencijama i standardima, razvoj i jačanje institucija za borbu protiv organiziranog kriminala, edukacija, profesionalizacija kadrova i tehnološka modernizacija, te razvijanje međuinstitucionalne ... i entitetske međunarodne suradnje. Unutarnja sigurnost – opća sigurnost, pravna zaštita i efikasni mehanizmi za provođenje mjera unutarnje sigurnosti predstavljaju sljedeći prioritet, jer su sigurnost države, imovine i građana, osnovni preduvjeti za razvoj ekonomije i demokratskog društva, a ujedno i jedan od temeljnih zahtjeva europskih integracija. Naglasak staviti na borbu protiv svih oblika terorizma, organiziranog kriminala, financijskog i prekograničnog kriminala, korupcije, zlouporabe narkotika, kao i protiv trgovine ljudima i ilegalnih migracija. S tim u svezi nastavit će se izgradnja potrebnih kapaciteta, agencija i službi, radi stvaranja osnovnih pretpostavki za njihovu efikasniju operativnu djelatnost, kao i uvođenje sustava koordinacije svih subjekata sigurnosti. U ovom kontekstu potrebno je donijeti nivelirane zakonske propise kojima će se pravne osnove sustava unutarnje sigurnosti bitno unaprijediti, a sam sustav učiniti efikasnijim. Posebna pozornost će se posvetiti provođenju sporazuma između Vijeća ministara BiH i vlada drugih zemalja u regiji o suradnji u borbi protiv terorizma, organiziranog kriminala, ilegalne trgovine narkoticima, ilegalne migracije i ostalih kaznenih djela, te u izvršenju sudskih odluka u kaznenim stvarima. U narednom razdoblju će se neprekidno pratiti, analizirati i poduzimati mjere za usklađivanje domaćeg zakonodavstva s obvezama BiH koje proizilaze iz međunarodnih sporazuma. Pitanje dogradnje pravosudnog sustava u BiH zaslužuje posebnu pozornost, a započeti razgovori u Mještovitom povjerenstvu Parlamentarne skupštine BiH, na tu temu, bit će nastavljeni uz definiranje odgovarajućih rješenja. Ekonomsko jačanje – dugotrajno ekonomsko stagniranje sa naznakama recesije u BiH je moguće u danim uvjetim svladati jedino kombinacijom stranih ulaganja i prioritiziranjem ekonomskog razvoja u domaćim institucijama vlasti. Uz prethodno istaknute ključne pretpostavke, pravna i politička stabilnost, europske integracije, potrebno je dodatno definirati i strategiju uključenja BiH u europski ekonomski prostor, na temelju njenih komparativnih prednosti, kako bi se stvorili uvjeti za smanjenje vanjskotrgovinskog deficita naše države, odnosno za jačanje unutarnje ekonomije, rasta zaposlenosti i poboljšanja općeg standarda. Shodno tome, najprije treba dograditi zakonsku regulativu, kao što su izmjene Zakona o politici stranih ulaganja, Zakona o promociji malih i srednjih poduzeća i poduzetništva u BiH, Zakona o slobodnim zonama, te implementirati ključne međunarodne sporazume kao što su Ugovor o CEFTA-i sa Akcijskim planom iz 2006. godine, pristupanje Marakeškom sporazumu o osnivanju Svjetske trgovinske organizacije sa aneksima. Kao dodatne mjere upravljanja će biti provedene i sljedeće aktivnosti: kontinuirano razmatranje zahtjeva za propisivanje antidampinških dažbina, uspostavljanje efikasnog nacionalnog sustava sigurnosti hrane, suradnja sa Upravom za neizravno oporezivanje i Vanjskotrgovinskom komorom BiH, s ciljem prijenosa podataka o izvozu i uvozu robe po svim tarifnim oznakama, radi pravovremenog predlaganja mjera iz oblasti trgovinske politike. Ne htijući prejudicirati popis strateških sektora u kojima BiH ima očite komparativne prednosti za uključenje u podjelu rada europskog a i globalnog ekonomskog prostora, ovdje ističem 5 samo neke od najvažnijih: energetika, proizvodnja zdrave hrane, turizam i okoliš. Kao hitne mjere za afirmaciju mogućnosti ovih ekonomskih sektora, a ujedno kao izraz zahtjeva europskih integracija, treba donijeti više propisa i dokumenata. U energetici: strategiju razvoja energetsog sektora i zakon o gasu, kao preduvjeta za uspostavu energetske zajednice zemalja Jugoistočne Europe i plan za energetske efikasnosti. U oblasti proizvodnje zdrave hrane i vezanim djelatnostima: strategiju sveobuhvatnog razvoja poljoprivrede, zakon o proizvodnji duhana, zakon o vinu, skupinu propisa o zaštiti bilja, veterinarskoj djelatnosti, podzakonske akte prema Zakonu o poljoprivredi, prehrani i ruralnom razvoju. U domenu turizma i okoliša: zakon o zaštiti okoliša, pravilnik i upute o uspostavi ovlaštenog tijela za implementaciju Kjoto protokola, radi upravljanja projektima. Suvremeno pravno uređene i usuglašene sa europskim i međunarodnim propisima uz korištenje poticajnih sredstava iz EU i međunarodnih fondova, te uz snažnu domaću proračunsku podršku, ove oblasti bi mogle relativno brzo postati nositelji bržeg ekonomskog razvoja, rasta zaposlenosti i poboljšanja općeg standarda ljudi u BiH. Kao još jedan sektor, koji daje priliku za oživljavanje ekonomske aktivnosti, ističe se izgradnja prometne infrastrukture, prvenstveno autocesta, kako na Koridoru 5c, tako i alternativnih poprečnih pravaca. Sama djelatnost izgradnje je pokretač raznolikih ekonomskih aktivnosti, dok su izgrađene ceste jamstvo brzog i sigurnog prometa roba i ljudi, kao značajnog čimbenika efikasne ekonomije. U fiskalnoj i financijskoj oblasti, kao pratećim instrumentima ekonomskog razvoja, aktivnosti će se bazirati na sljedećim zadacima: nastavak organizacije i vođenje pregovora koji se odnosi na zaključenje sporazuma o izbjegavanju dvostrukog oporezivanja u odnosu na poreze i dohodak sa drugim državama; osposobljavanje ministarstava za koordinaciju sa Centralnom bankom BiH u svezi sa provođenjem zakonskih procedura koje se odnose na upravljanje unutarnjim dugom, podrazumjeva i staru deviznu štednju i restituciju ratne štete; koordinacija sa Centralnom bankom BiH i Direkcijom za ekonomsko planiranje u svezi sa objavljivanjem općih vladinih fiskalnih statistika; uspostava efikasnog sustava interne revizije u institucijama BiH i potpuna koordinacija sa nižim razinama vlasti, odnosno njihovim tijelima zaduženim za uspostavu i razvoj zaokruženog sustava interne financijske kontrole javnog sektora u BiH, prema standardima važećim u zemljama EU; unapređenje postupaka i procedura koordinacije sa nižim nivoima vlasti u svezi sa pripremanjem srednjoročnih proračunskih projekcija izradom godišnjih proračuna; održavanje efikasnog trezorskog sustava i sustava centraliziranog obračuna isplata plaća za institucije BiH; suradnja sa međunarodnim financijskim institucijama u svezi sa servisiranjem postojećih dugova i koordinacijom aktivnosti koje se tiču novih zaduživanja BiH i nižih nivoa vlasti, sa posebnim naglaskom na financiranju projekata. Ostale prioritetne aktivnosti. U nastavku ću dati kratki pregled u oblasti djelovanja na unutarnjem i vanjskom planu, koje su namjerno izdvojene s obzirom na značaj u odnosu na zahtjeve proistekle iz europskih integracija i iz potrebe razvijanja dobrih odnosa i suradnje sa drugim zemljama. Na unutarnjem planu izdvojio bih sljedeće zadatke: donošenje zakona o restituciji i denacionalizaciji, odnosno povratu imovine; provedba Zakona o državnoj imovini i Sporazuma o sukcesiji imovine SFRJ; popis stanovništva i domaćinstava i stanova na temelju zakona o popisu; završetak procesa održivog povratka izbjeglica i raseljenih lica; jačanje ljudskih prava, kroz pravno reguliranje instrumenta zaštite. Na vanjskom planu potrebno je i dalje jačati ugled BiH, ostvarivati kontakte i različite oblike suradnje, prvenstveno sa zemljama iz susjedstva, a onda i iz regije, zatim EU i na posljetku sa svim drugim zemljama svijeta koje pokazuju dobru volju za jačanje odnosa sa našom domovinom BiH. 6 Najbliže zemlje, naši susjedi, Hrvatska, Srbija i Crna Gora, trebaju biti u vrhu našeg interesa, jer svi oni mogu doprinijeti savladavanju teškoća sa kojima se BiH suočava, kako na unutarnjem političkom, ekonomskom i socijalnom razvoju, tako i na polju međunarodnih odnosa. Posebno mjesto ima i zajedničko djelovanje na rješavanju praktičnih pitanja, ljudskih prava i sigurnosti njihovih građanja koji svoje djelovanje i životne interese ostvaruju na teritoriju više država. Pri tome je od presudne važnosti međusobno poštovanje i uvažavanje kao suverenih i ravnopravnih država. U regionalnim okvirima treba i dalje razvijati već ostvarene i dobre odnose sa Slovenijom, Makedonijom, Albanijom, Bugarskom, Turskom i inim državama na načelima ravnopravnosti i uzajamnog uvažavanja, a po sadržaju slično kao sa zemljama neposrednim susjedima. Sa državama ili zajednicama koje su zemljopisno udaljenije, ali koje su potvrđeni prijatelji BiH, treba i dalje razvijati sve vidove suradnje na političkom, ekonomskom i sigurnosnom planu. Okvire tih multilateralnih aktivnosti ne smijemo zaboraviti i moramo i dalje punu pažnju posvetiti našem djelovanju u Vijeću Europe i drugim regionalnim inicijativama, gdje je BiH punopravni član, te organizacijama u kojima je promatrač. Iz postignutog uspjeha, statusa i aktivnog djelovanja kao nestalne članice Vijeća sigurnosti, BiH mora kapitalizirati maksimalan rezultat u smislu jačanja njenog položaja i ugleda koji će ... otvarati i dalje perspektive za njenu veću međunarodnu afirmaciju i širenje kruga prijateljskih zemalja spremnih pomoći stabilizaciji i punoj afirmaciji države BiH. Ovo izlaganje namjerno nije dugo trajalo iz prostog razloga što više nema vremena za elaboriranje i opisivanje stanja. Ono je dovoljno teško da jedino preostaje malo vremena za odlučnu i hrabru akciju da se isto poboljša. Dopustite mi da, zaključujući ovo izlaganje, poslužim se jednom poslovicom ili metaforom: kuća se gradi od temelja, i, koliko god da je on važan, jednak značaj imaju zidovi, ali i krov. U slučaju BiH, kao zajedničke kuće tri naroda i drugih građana koji u njoj žive, temelj je utvrđen Dejtonskim mirovnim sporazumom, s kapacitetom da nosi opterećenja ondašnjeg povijesnog trenutka. Zidove naše zajedničke kuće čine konstitutivni narodi, kao nositelji suvereniteta. Krov je država BiH koja leži na prethodna dva strukturna elementa. Ukoliko krova ne bude ili bude propuštao, ili ne bude štitio zidove, ili se neki zid nagne i krene izvan, zidovi će stradati i nestat će kuće. Jedino pod sigurnim krovom države BiH moguće je utvrđivati zidove, po potrebi pojačavati ih, pa i prilagođavati temelje, da bi oni mogli nositi nove terete koje budućnost donosi. Čak ako sada negdje krov prokišnjava, kvar se može lakše sanirati, popraviti i izbjeći šteta. Prema onoj narodnoj ako krov prokišnjava, stavi dukat na rupu, uštedit ćeš stotinu. Ako sada to ne učinimo, čini mi se da su naše prilike bespovratno izgubljene. Hvala vam na pozornosti. Želim vam svaku sreću i neka vas čuva dragi Bog. Hvala.
Dame i gospodo poslanici, saslušali smo politički program kandidata imenovanog za predsjedavajućeg Vijeća ministara BiH. Otvaram raspravu i pozivam sve poslanike da u demokratskoj i tolerantnoj atmosferi prezentiraju svoje stavove, poglede i mišljenja. Prvi za riječ se javio predsjedavajući Komisije za pripremu izbora Vijeća ministara BiH, gospodin Božo Ljubić. Izvolite. 7
Kolegice i kolege zastupnici, kolege predsjedavajući Doma naroda Parlamentarne skupštine BiH, gospodo ministri, članovi Vijeća ministara na čelu sa predsjedavajućim, predstavnici medija, prvo želim ovdje izvijestiti ovaj dom o zaključcima Povjerenstva za izbor Vijeća ministara BiH. Kao što je predsjedavajući u uvodu izvijestio ovaj dom, Povjerenstvo je jutros u 10,00 sati zasjedalo i razmatralo imenovanje gospodina Vjekoslava Bevande za predsjedavajućeg Vijeća ministara, koje nam je dostavilo Predsjedništvo BiH. Također je Povjerenstvo na uvid imalo sve relevantne dokumente koji su potrebni da bi ovaj dom mogao danas raspravljati o preporuci koju Povjerenstvo daje, a to je potpisana izjava čiji oblik i sadržaj je propisalo Središnje povjerenstvo BiH, u kojoj je imenovana osoba dala podatke iz članka 10.d) stavka 1. točka a) alineje od 1) do 6) Zakona o Vijeću ministara BiH, te službenu potvrdu Središnjeg izbornog povjerenstva BiH da osoba ispunjava sve uvjete iz članka 10.c) Zakona o Vijeću ministara BiH i, konačno, Izvješće Državne agencije za istrage i zaštitu o istinitosti informacija iz članka 10.d) Zakona o Vijeću ministara. Nakon uvida u dostavljene i pristigle materijale i nakon provedene rasprave koja je uključivala postavljanje pitanja članova Povjerenstva i odgovore imenovanog kandidata od strane Predsjedništva, Povjerenstvo je pristupilo glasovanju i, sa 9 glasova 'za', jednim glasom 'protiv', jednim 'suzdržan', podržalo kandidaturu, odnosno dalo preporuku Zastupničkom domu Parlamentarne skupštine BiH za imenovanje Vjekoslava Bevande na funkciju predsjedavajućeg Vijeća ministara BiH i na taj način su se stekli formalni uvjeti da danas ovaj dom o tome odluči. I ja u ime Povjerenstva i u svoje osobno ime želim čestitati gospodinu Bevandi. A sada bih, evo kada sam već uzeo riječ, na početku ove rasprave rekao i nekoliko vlastitih opservacija. Poznato je da je gospodin Vjekoslav Bevanda, mada član HDZ-a BiH, zajednički kandidat stranaka hrvatskog bloka, HDZ 1990, HDZ BiH, i na taj način smo podrškom toj kandidaturi mi izrekli i svoju podršku imenovanju ili potvrđivanju gospodina Bevande za predsjedavajućeg Vijeća ministara ovdje u ovom parlamentu. Ovdje želim reći nekoliko riječi što nas je rukovodilo u tome. Reference kandidata, kao financijskog stručnjaka, kao bankarskog stručnjaka, kao čovjeka sa iskustvom iz državne uprave, koji je četiri godine bio potpredsjednik entitetske vlade i ministar financija. S druge strane, njegov osobni integritet također je bio dodatni razlog i dodatna preporuka da ovoga kandidata podržimo kao prijedlog stranaka hrvatskog bloka. Nakon što smo imali prilike saslušati njegovo izvješće i način na koji je ono strukturirano, dodatno dakle svakoga treba utvrditi u podršci ovome kandidatu na ovom domu. Što želim reći time? Dakle, na početku svoga izlaganja, gospodin Bevanda je stavio političku stabilnost i sigurnost kao preduvjet za dolazak kapitala, nadamo se izvana, i njegovu sigurnost ovdje. Borba protiv organiziranog kriminala i korupcije koja je također bila u vrhu i na početku njegovog izlaganja treba biti jamstvo da će sredstva koja budu došla ovdje ili koja budu generirana unutar BiH biti na racionalan način utrošena. Naglasak izlaganja na ekonomskim temama, koje zapravo proizlaze iz osnovnih problema ove države BiH, ali i iz vokacije samoga kandidata o ulaganju u energetiku, zdravu hranu, okoliš, što znači zalaganje u održav razvoj, prometnu infrastrukturu. To su sve elementi koji jamče da gospodin Bevanda, kao predsjedavajući Vijeća ministara, na pravilan način uočava prioritete i njihovo rješavanje. 8 Ja također želim reći ovdje da uspjeh gospodina Bevande ... će biti zapravo uspjeh čitavog Vijeća ministara i uspjeh BiH ili obratno. Da bi ovo Vijeće ministara uspjelo od presudne važnosti će biti njihov rad, timski rad itd., ali isto tako politička klima u BiH koju ćemo svi skupa kreirati. U prvom redu ovaj parlament, političke stranke i ukupna javnost u BiH će biti, ja sam uvjeren, odlučujući čimbenik za uspjeh Vijeća ministara. Ono što mi, kao predstavnici političkih stranaka, trebamo sa svoje strane učiniti je staviti gospodinu Bevandi na raspolaganje naše najbolje kadrove da budu u stanju u timskom radu predlagati najbolja rješenja, a onda kao Parlament razmatrati ih i sva dobra podržavati, a ona koja ne budemo smatrali takvima, našim prijedlozima, dopunama, učiniti još boljima. Konačno, evo želim reći da ja osobno i moja stranka podržava gospodina Vjekoslava Bevandu za predsjedavajućeg Vijeća ministara BiH. Hvala lijepo.
Zahvaljujem gospodinu Ljubiću. Sljedeći za riječ se prijavio poslanik Beriz Belkić. Izvolite.
Poštovane kolegice i kolege, sve vas pozdravljam. Naravno, gospodina Bevandu posebno i odajem priznanje i poštovanje njegovoj kandidaturi, odnosno njegovoj funkciji mandatara. Iako preferiramo, i podržavamo, i razumijemo važnost funkcionisanja institucija države, prije svega, naravno, Vijeća ministara, za što smo se uvijek i zalagali, ovaj put mi nećemo podržati potvrđivanje mandatara. A razlozi su sljedeći. Ovo je prvenstveno obaveza i odgovornost i posao izbornih pobjednika, dakle prije svega mislim na SDP i SNSD i, naravno, partnere s kojim su napravili aranžmane. Evo ljudi to danas čine, sa 15 mjeseci zakašnjenja, račun će za to sigurno doći. Dakle, pored svih naših napora i istraživanja, mi nismo mogli doći do programa. Naravno, ovo što smo čuli ovdje, evo ekspoze, ja ne znam da li je ovo usaglašeni tekst šestorke, osmorke, ne znam, vidjet ćemo koliko će danas biti stranaka. Dakle, al' ono što je nama bilo dostupno i što je potpisano nama je neprihvatljivo, i kad je riječ o zakonu o popisu stanovništva i kad je riječ o zakonu o državnoj pomoći i načinu kako je Zakon o Budžetu institucija i međunarodnih obaveza usvojen i u sadržaju i u proceduri. Naravno, o drugim stvarima nismo mogli pronaći stavove izuzev što je tamo u jednom dokumentu, kojeg smo imali priliku vidjeti, konstatirano da je realizacija, odnosno izvršenje presude Međunarodnog suda za ljudska prava u predmetu Sejdić – Finci kredibilan proces koji se vodi u Parlamentu. Međutim, s druge strane smo vidjeli vrlo preciznu i detaljnu kadrovsku križaljku, ne samo za Vijeće ministara nego i šire. Mi pozdravljamo personalno rješenje sa dva aspekta, dakle da se radi o čovjeku koji dolazi iz reda hrvatskog naroda, jer su u proteklim mandatima bili ljudi iz reda srpskog i bošnjačkog naroda, jer je to pravilo koje se, na neki način, uspostavilo u ovoj zemlji i pozdravljamo i princip da tog čovjeka kandidira stranka sa najvećim brojem glasača, odnosno sa najvećom podrškom birača. Međutim, kažem, u ovoj podjeli pozicija, što nije neuobičajno, izborni pobjednici to apsolutno rade, al' ovaj put imamo jednu vrlo specifičnu situaciju. Dakle, ta podjela je 9 otišla poprilično daleko i otišla u jednu sferu koja nije dobra. Predsjednik jedne stranke, inače moj dobar poznanik i prijatelj, javno izjavljuje da će organi stranke imenovati, da li kandidata ili čak možda i direktora, direktore nekih agencija, uprava, pa čak i Centralne izborne komisije. Spominje se i Centralna izborna komisija, institucije čiji se direktori imenuju konkursom. Ništa novo, stranke i o tome razgovaraju, ali da su na ovakav način javno, i na jedan da ne kažem drzak način, devalvirali i konkursne procedure i apolitičnost tih organizacija, njihovu samostalnost, čak i Ured za reviziju se spominje u ovim stvarima. Oprostite, ne čujem vas dobro, vas dvojica nešto klimate glavama, evo i ja vama da klimnem malo. Dakle, to su fakti i to se nije dešavalo nikad do sada, nikada do sada. Dakle, to su fakti i to treba reći ovdje. I dakle, da dalje ne elaboriram niz drugih stvari o kojim smo mi već govorili i govorit ćemo, mi naravno nećemo dati podršku potvrđivanju, ali očigledno da ova idilična slika saglasnosti obećava da će ovdje biti podrška možda do sad nezabilježena, skoro konsenzus. Hvala.
Riječ ima Adnan Bašić. Izvolite.
Zahvaljujem, gospodine predsjedavajući. Dame i gospodo, poštovani i cijenjeni gosti, ja vam se iz dva aspekta sada obraćam, kao trenutno najstariji poslanik u našem domu, a i kao čovjek koji je sticajem okolnosti bio prvi predsjedavajući, istina privremeni, samo to se nešto privremeno znate koliko dugo odužilo i pretvorilo u neku vrstu agonije, za koju nisam smatrao da će se odužiti i sa Vijećem ministara. Pa evo, možda poredba sa Belgijom nije dobra, ali ne bih volio da se poredimo, ali dočekali smo kraj te agonije i ja gospodinu Bevandi iskreno i od srca čestitam na njegovom postavljenju, iako možda te čestitke imaju malo gorčine, jer svi vrlo dobro znamo kakav težak i naporan posao ga čeka u vrlo gruboj i teškoj situaciji u kojoj se naša domovina i država nalazi. Svi mi to vrlo dobro znamo i neće biti lak put koji on treba da pređe sa svojim cijenjenim i poštovanim kolegama koji će biti izabrani u Vijeće ministara. Iskreno i od srca čestitam i kompletnom hrvatskom narodu u BiH jer smatram da su oni stali iza svog predstavnika, i dobro je da se poštuje redoslijed koji se i do sada poštovao, i to je neka, kako naš narod kaže, i Božija i ljudska pravda. S druge strane, mi kao poslanički klub, dakle iako smo u opoziciji, buditi sigurni da nećemo biti oni koji će opstruirati bilo kakv rad koji je na dobrobit one građevine o kojoj je govorio gospodin Bevanda. Mi ćemo našu kuću koja se zove BiH svesrdno podržavati u svakom svom istupu i na svaki mogući način ako to vodi boljitku naše domovine, naše države i kompletnog bosanskohercegovačkog naroda. Ima jedna mala ljudska opaska. Ja sam čovjek koji bazira svoj život na logici zdravog razuma, jer bez njega među vama ne bi mogao da živim, ne samo ja nego svi ljudi koji ne vide kao ja; malo mi je neobično da u ekspanziji pozitivnih ličnosti drugog spola, dakle naših poštovanih i cijenjenih dama, ni jedan prijedlog za Vijeće ministara nisam čuo da je predložena neka dama. Valjda malo treba da se zabrinemo zbog toga, ali evo ovo je ljudska jedna mala opaska, ne nikakva kritika. Iskreno i od srca želim Vam da uspijete u svemu onome o čemu ste govorili. 10 Hvala.
Riječ ima Mladen Ivanković Lijanović. Izvolite.
Zahvaljujem gospodinu predsjedavajućem. Gospodo zamjenici predsjedavajućeg, kolegice i kolege, dame i gospodo, ja kao član Komisije za izbor predsjedavajućeg Vijeća ministara bio sam suzdržan kad je bilo glasanje. Razlog je što na moje pitanje 'da li postoji program rada parlamentarne većine' dobio sam odgovor da ne postoji. Dakle, nisam onda imao drugog načina, evo da kažem, ostat ću suzdržan da vidimo šta će se dešavati. Mada ja pozdravljam izbor gospodina Bevande, i njega kao osobu isto tako pozdravljam i cijenim kao čovjeka koji je sigurno sposoban i odraditi ovaj dio posla, međutim u svom dijelu izlaganja je kazao da treba nastaviti sa prethodnim radom. To me opet vratilo na poziciju, na neki način, suzdržanog, jer ja ne vidim u prošlom sazivu da je bilo onih rezultata koji, ja mislim, bi trebali biti. , Kad je riječ o pitanju ključne ekonomske politike koja je na nivou države BiH, prije svega stub fiskalne politike – PDV, o njemu se isto ništa nije moglo jasno odrediti što s time. Isto tako deficit, kojim mjerama zaustaviti i unaprijediti domaću proizvodnju. Prošli Zakon o zaštiti domaće proizvodnje je bio oboren isto od ove parlamentarne većine, odnosno od jednog dijela parlamentarne većine na Sudu. Izgleda da ću ja morati i dalje da ostanem suzdržan i da ... mislim da bi trebalo da izaberemo danas predsjedatelja Vijeća ministara, ipak, da mu damo šansu, jer BiH, odnosno građani BiH nisu zaslužili više da čekaju. Hvala lijepo.
Riječ ima Azra Hadžiahmetović. Izvolite.
Zahvaljujem, predsjedavajući. Evo dozvolite na početku da izrazim zadovoljstvo da je konačno danas pred nama ova tačka dnevnog reda, odnosno potvrđivanje mandatara. Drago mi je da je to gospodin Bevanda, iako moram izraziti čuđenje, a ujedno i zadovoljstvo. Čuđenje i zadovoljstvo što se nije tako desilo da nam gospodin Bevanda ovdje dođe kao prijedlog nekog nepoznatog pojedinca pa da se mi možda izjasnimo, damo saglasnost, a onda eventualno od Predsjedništva zatražimo prijedlog da dostavi Parlamentu kako bi se objavilo u „Službenom listu“. Naravno, valjda vam je svima poznato da je riječ o asocijaciji na usvajanje budžeta koga imamo ili nemamo, ja to više i ne znam, i ne znam da li iko u ovoj sali zna, uključujući i resorno ministarstvo na državnom nivou. Ja možda malo neuobičajeno ću govoriti iz jednog razloga što, prvo, malo neuobičajno, proceduralno da pomenem, ovom parlamentu, odnosno, ovim poslanicima nije dostavljen CV kandidata za mandatara Vijeća ministara. Ovo je, koliko ja znam, prvi put da se to događa. Ja se čak i sjećam da je najjača opoziciona stranka u prethodnim sazivima prekidala sjednice Parlamenta dok se to ne dostavi svim poslanicima kako bi mogli da diskutuju o tome. Jednako tako je bilo i sa programom, dobro se sjećam, na koji su se počesto neki pozivali tokom prethodnog mandata. Što se 11 mene lično tiče, meni ne treba CV gospodina Bevande, ja ga dobro poznajem, znam da je u prethodnom sazivu Vlade Federacije obavljao dužnost federalnog ministra finansija i potpredsjednika Vlade. Nekako ovo i u duhu svog ovog kontinuiteta razumijem i kao kontinuitet i vjerovatno i nečiju ocjenu da je gospodin Bevanda dobro uradio svoj posao, što ja i lično cijenim da jeste, barem u onoj mjeri koliko znam, da je radio svoj posao i znam da nije doprinio, iako se to desilo u njegovom mandatu, značajnom povećanju fiskalnog debalansa u Federaciji, odnosno u federalnom proračunu. Na svu sreću znam da je i dobro procijenio i ocijenio da treba sklopiti stend- baj-aranžman sa MMF-om u to vrijeme i vjerovatno sa tim aranžmanom bi bilo i kontinuiteta da je bilo i daljeg angažmana gospodina Bevande u Vladi Federacije. Dakle, meni je drago prvo proceduralno da gospodin Bevanda nije došao na način na koji nam je došao ovdje i prijedlog budžeta. Žao mi je što nije dostavljen program, prvo sam to mislila i zaista sam se čudila, imajući u vidu baš angažman predsjedavajućeg Predstavničkog doma u prethodnom sazivu kada je bio program gospodina Špirića na razmatranju u Predstavničkom domu. Međutim, mi smo dobili, ja sam to jutros zatekla na stolu, Program rada Vijeća ministara za 2012. godinu, pa sam mislila prvo da je to neki kuršlus, ali evo, kao što vidimo, s obzirom da je riječ o programu kontinuiteta, nema potrebe da se posebno dostavlja program parlamentarcima, jer dovoljno je samo da pogledaju ono što su jutros dobili na svojim stolovima. Ja moram reći da se malo i čudim da niko od koalicionih partnera, odnosno parlamentarne većine, nije se javljao za riječ. Ja sam čak očekivala da će na samom početku biti više diskusija u smislu i podrške, ali vjerovatno je radost tolika da je ova parlamentarna većina ostala bez riječi. Ili zbog radosti ili iz nekih drugih razloga. Dozvolite i da pomenem ... da mi je i drago da je gospodin Bevanda izjavio da je prihvatio kandidaturu da bi se spriječili negativni politički tokovi u ovoj zemlji. Evo, ja sam upravo zabilježila citat gospodina Bevande, pa evo, gospodine Bevanda: 'Ja moram unaprijed najaviti da ću Vas na ovo češće podsjetiti tokom vašeg mandata.' Nisam sigurna da ćete spriječiti negativan politički tok, jer nisam sigurna da to zavisi od Vas kao pojedinca. Ono što bi, recimo, ja ne bih govorila o principima i prioritetima o kojima je gospodin Bevanda izlagao, ali hoću da pomenem samo da ovaj program kontinuiteta, na koji se više puta pozvao gospodin Bevanda, dovodi me do pitanja i dileme šta je to onda onaj najavljeni novi duh, jer čini mi se da je sve isto osim što je duh u Vijeću ministara dobio ime i prezime, odnosno u budućem sazivu Vijeća ministara. Ja moram i pomenuti, recimo iz ovog programa koji je gospodin Bevanda izlagao, meni je žao da je koristio konstrukciju ekonomsko jačanje, umjesto ekonomsko spašavanje. Jer gospodin Bevanda kao vrstan ekonomista jako dobro zna kakve su poruke poslane u ovim vremenima kad su u pitanju strani investitori, posebno u ovih zadnjih 15 mjeseci, a jednako tako jako dobro zna u kakvom promijenjenom okruženju mi radimo. Tako da ja cijenim, ovako neka gruba analiza, da ćete trebati uraditi tri puta više zbog kašnjenja 15 mjeseci, odnosno efekta poruke koja je poslana stranim investitorima i plus pet puta više da bi se anulirali efekti ekonomske krize na kretanje stranog kapitala, što znači osam puta više da biste dobili onaj kontinuitet o kome ste govorili. Ono što hoću i da pomenem – iako ste pomenuli kontinuitet sadržaja prethodnog saziva Vijeća ministara, a ja se dobro sjećam dobrih rečenica i najava gospodina Špirića u njegovom obraćanju ovom parlamentu prilikom potvrđivanja – meni je žao samo što ste najavili i kontinuitet dinamike. Jer mi se čini da upravo ovo osam puta, što je jedna grupa kalkulacija, znači da trebate uraditi mnogo brže i mnogo više zbog ovog strašnog kašnjenja da biste stigli na vrijeme, je li. Doduše, Vi ste to onako skromno na kraju najavili da jedino što je dobro u Vašem govoru, na kraju, 12 a to je da mi više nemamo vremena. Mi tog vremena zaista nemamo već dosta dugo i ova država nema vremena i građani ove zemlje nemaju vremena. Ja Vama, gospodine Bevanda, želim puno uspjeha u narednom mandatu, dozvolite, i da ću Vas počesto podsjetiti na neke elemente iz Vašeg današnjeg govora, ali to će biti više dobronamjerno da eventualno, ako je moguće uopšte, napravimo neki iskorak, iako moram na samom početku barem nakon ovih 15 mjeseci izraziti i svoju sumnju. Naravno, kao opoziciona stranka, što nema veze personalno sa Vama, mi ćemo svoj odnos prema današnjem glasanju imati na način na koji je već i najavljen. Zahvaljujem.
Riječ ima Nermin Purić. Izvolite.
Zahvaljujem, uvaženi predsjedavajući. Kolegice i kolege zastupnici, cijenjeni gosti i predstavnici medija, danas, evo, na dnevnom redu imamo imenovanje predsjedavajućeg Vijeća ministara BiH. I nakon svega ovoga kako se odvijala ova priča oko mandatara, postavlja se realno pitanje zašto smo na ovo čekali 15 mjeseci. Dugo smo čekali da se formira parlamentarna većina, i to smo i dočekali. Iako smo se nadali da će ona biti drukčija, da će biti novija, inovativnija, to se ipak nije desilo, i ona se i dalje formira na temelju tri nacionalna bloka, a podjela na nacionalne blokove BiH do sada nije donijela ništa dobro, pa prema tome ne očekujemo ni da u buduće donese. Novac i raspodjela fotelja je jedini zajednički imenitelj stranaka koje stoje iza ovog prijedloga i, ako je neko u predizbornoj kampanji ili neposredno od održavanja izbora i mogao povjerovati kako se ovdje radi o zaštiti nacionalnih interesa ovih ili onih, nadam se da je sada progledao. Kada je u pitanju ekspoze mandatara za predsjedavajućeg Vijeća ministara BiH, odnosno kandidata za predsjedavajućeg Vijeća ministara BiH, među prvim rečenicama je bilo ... da će strateški pravac kojim će on voditi ovo Vijeća ministara biti onaj kojim je Vijeće ministara vodio gospodin, dakle aktuelni predsjedavajući Vijeća ministara, gospodin Nikola Špirić. Ja se nadam i molim vas i u ime građana BiH vas preklinjem da ne vodite Vijeće ministara onim pravcem kojim su ga vodili aktuelni članovi Vijeća ministara BiH. Kada je u pitanju Vaš ekspoze, naravno svjesni onoga što predstavlja jedan ekspoze, da je to više politički pamflet nego bilo šta drugo, moram ukazati na nekoliko stvari koje nisu, po mome skromnom mišljenju, adekvatno tretirane. To su pitanja u vezi sa izbjeglicama i raseljenim licima u BiH, odnos prema dijaspori, odnos prema ravnomjernom razvoju BiH, zatim borba protiv organiziranog kriminala i korupcije i, što je najbitnije, borba protiv siromaštva u BiH. Borba protiv siromaštva u BiH bi trebala biti prva i najvažnija tačka u radu ovog Vijeća ministara ako želimo ovoj zemlji dobro. Evropske integracije su jako populurna priča, jako zahvalna priča. Prodavati se u BiH kao političar koji izgara za evropski put BiH je jako popularno, međutim treba pitati šta o tome misle, pod navodnicima, obični građani BiH i gdje su oni na tom evropskom putu. Jesu li oni naši saputnici ili su kamenčići po kojima gazimo na evropskom putu? 13 Kada je u pitanju sam kandidat za predsjedavajućeg Vijeće ministara, gospodin Bevanda, ja gospodina Bevandu kao čovjeka, kao političara, izuzetno cijenim i ovo ništa nije usmjereno niti će bilo kada biti usmjereno na ličnost gospodina Bevande niti na ličnost bilo kojeg ministra ili zamjenika ministra, ali ne očekujte bar od ovo malo opozicije što nas ima ovdje u ovom domu da ćete biti paženi, da tako kažem. Iz svih ovih razloga DNZ BiH neće podržati ovakav pristup u formiranju vlasti na državnom nivou, ali nova vlast i građani BiH će kao i do sada u DNZ-u imati korektnog i konstruktivnog partnera, koji je i do sada pokazao šta misli o BiH i pokazao da mu je BiH prva na listi prioriteta, šta god ko mislio o tome. Ja Vam želim svu sreću, a prije svega dobro zdravlje i nadam se da ćete ovaj posao odraditi najbolje što možete a vrlo brzo ćemo moći mjeriti i efekte Vašeg rada. Hvala.
Za riječ se javio poslanik Petar Kunić. Izvolite.
Hvala, predsjedavajući. Želim da izrazim sljedeće stanovište vezano za predloženog kandidata. Naime, DNS podržava predloženog kandidata, naravno u okviru kluba kojem ja pripadam. Želim da ispoljim svoje stanovište i da naglasim, dam akcenat na neka pitanja koje je doista kandidat za predsjedavajućeg spominjao, ali možda u kasnijoj razradi da da veći naglasak. Kandidat je spomenuo efikasnost rada institucija BiH. Zatim je spomenuo racionalan način trošenja sredstava, što je za mene veoma bitno. Šta znači efikasan rad institucija BiH? Ne znači samo da ovaj parlament bude efikasan i da izglasava zakone, što je dominantno u javnosti. Dakle, efikasan rad institucija znači da dobro radi izvršna vlast, prevashodno uprava, i tu vidim prostor gdje novi Savjet ministara treba posveti posebnu pažnju. Uprava stoji na jednom mjestu, uprava nema iskoraka u reformi, prevladava ... sistem ili sistem patronaže nad kadrovima, što je veoma loše i što može predstavljati veliku kočnicu u reformi uprave, odnosno takva uprava ne može biti nikada kompatibilna sa modernom evropskom upravom. Racionalan način trošenja sredstava? Mi smo ovdje gubili vrijeme, ja kažem gubili smo vrijeme oko rasprave o budžetu i 2010., 2009., gdje smo ukazivali u stvari na iste činjenice – da postoji jedna rastrošnost, da postoji jedna nekontrola trošenja sredstava. I u tom pravcu ovaj parlament mora usmjeriti svoju pažnju posebno na Savjet ministara. Tu smo spominjali neke eklatantne podatke, recimo, jedan direktor upravne organizacije kupi automobil koji košta ovaj budžet, ovu državu preko 90.000 maraka. Stvar je izvršne vlasti da predloži, u okviru zakonskog propisa kod izvršenja budžeta, ograničenje sredstava na toj stavci. Ne samo na toj stavci nego i na drugim stavkama koje su pokazale rastrošnost. Dakle, da Savjet ministara uspostavi više kontrole nad trošenjem budžetskih sredstava BiH. Najbolje rješenje je možda pronađeno nakon duže vremena, šteta što to nije ranije bilo, ali bitna je jedna činjenica ovdje koju treba zabilježiti i zapamtiti da je ipak prihvaćen, i to mora biti jedan trajan način rada, princip pariteta, odnosno rotacije. Koliko je on ovaj put, da li je on stopostotno prihvaćen ili nije, ali onaj glavni dio je prihvaćen, što je veoma značajno. 14 Želim kandidatu uspjeh i uopšte izvršnoj vlasti, posebno na ovim pitanjima, naravno ima gro drugih pitanja koje sam spomenuo. Da ne spominjem organizovani kriminal i korupciju koju sam spomenuo na ovoj komisiji koja je dala preporuku. Mislim da je to jedno bazno pitanje BiH. To je bazno pitanje s kojima se ova država mora ozbiljno pozabaviti. Nema mjesta gdje to nije prisutno. Da li će politička volja prevladati u tom smislu, to je teško reći, ali mislim da su tu dominantne većinske političke stranke. Mora se stvoriti politička volja da se usmjere određene aktivnosti prema ovim negativnostima. Hvala vam.
Riječ ima Zvonko Jurišić. Izvolite.
Poštovani predsjedavajući, kolegice i kolege zastupnici, dragi gosti, evo, ja bih se kratko osvrnuo na ovaj ekspoze gospodina Bevande kojeg mi trebamo izglasati sada, znači na prijedlog Predsjedništva BiH i predsjedavajućeg Predsjedništva, gospodina Komšića, trebamo izglasati mandatara za sastav Vijeća ministara. Vidjeli smo ovdje iz ovih diskusija da je manje-više ovaj ekspoze obuhvatio veliki dio problematike građana, naroda i BiH a vidjeli smo da su zastupnici iznijeli neke drugačije stavove misleći da je trebalo još spomenuti neke stvari koje su bitne za građane BiH. Ja možda iz samog ekspozea nisam mogao dobro iščitati, ali, ako se gospodin Bevanda ponovo obrati Parlamentu možda će i reći da li ovaj njegov ekspoze, njegov osobni ekspoze ili iza ovog ekspozea stoje i političke stranke, odnosno prije svega političke stranke, i politička stranka iz koje dolazi gospodin Bevanda, da li je i ona suglasna sa ovakvim ekspozeom. Pa ću reći što. Danas, a to (ni)smo u prilici rijetko čuti, gospodin Bevanda je rekao jednu veliku stvar ovdje za govornicom, rekao je, neću baš moći citirati, da trebamo graditi odnose sa svima onima koji žele dobrobit našoj domovini BiH. Što sam ovo naglasio? Otprilike tako nešto je rečeno, znači našoj domovini BiH, jer ne možemo baš u sredinama gdje živi, sa mjestom boravka i gospodin Bevanda i ja osobno, ne možemo često puta čuti riječ 'naša domovina BiH', a pogotovo iz stranaka iz kojih dolazimo. Pa članstvo iz kojeg dolazi gospodin Bevanda često puta voli reći i za mene i za planove HSP-a da smo mi probosanski orijentirani, odnosno da vodimo neku probosansku politiku, a da je stranka iz koje dolazi gospodin Bevanda prohrvatski orijentirana, da vodi neku prohrvatsku politiku. Pa zato kažem, danas sigurno ovo je jedna velika izjava, da li je došlo do zaokreta ili je, kažem, ovo osobni stav gospodina Bevande ili je iz stranke iz koje dolazi. Smatram, mislim nije propust, da u ovom ekspozeu nedostaje: ni riječi nisam čuo kada je u pitanju stav oko ustavne reforme u BiH. Lijep je bio završetak ovog ekspozea o kući BiH gdje su spomenuta dva entiteta, tri naroda i građani ili ostali, sve je to bilo jako lijepo čuti, ali čini mi se da ovu kuću treba iznutra urediti, da u ovoj kući žive neravnopravni i narodi i građani. Jer upravo, i danas smo imali sastanak Privremenog povjerenstva za implementiranje presude Sejdić –Finci pa na tim sjednicama, je li, mi govorimo o minimalnim zahvatima Ustava ili o zahvatima u Ustavu koji će staviti u ravnopravnu poziciju sve narode i građane na prostoru cijele BiH. Volio bih da je nešto spomenuto i u tom kontekstu, ili da li su stranke a i buduće Vijeće ministara odustali od bilo kakvih namjera bilo što promijeniti u Dejtonskom ustavu koji je nepravedan za građane i narode BiH. Zahvaljujem. 15
Za diskusiju se prijavio poslanik Zlatko Lagumdžija. Izvolite.
Zahvaljujem se, gospodine predsjedavajući. Dame i gospodo, uvažene kolegice i kolege, s obzirom da smo nakon uvodnog izlaganja gospodina Bevande čuli predsjedatelja Povjerenstva, gospodina Ljubića, koji je iznio nalaze, zaključke Komisije kojoj je predsjedavao i on je odgovorio u kapacitetu predsjednika Komisije koja je većinom glasova, sa jednim glasom 'protiv' i jednim 'suzdržanim', podržala kandidaturu gospodina Bevande, tako da njegovo izlaganje možemo tretirati kao izlaganje svih nas, jer je predsjedavao Komisijom u kojoj su učestvovali svi predsjednici stranaka. S obzirom da do sada, evo da se nisam javio zaključena bi rasprava bila, javljali su se uvažene kolegice i kolege iz opozicije, i da niko iz vladajuće šestorke nije bio u prilici da kaže nešto gospodinu Bevandi, ja, na određen način, osjećam se odgovornim jer sam učestvovao na sastanku lidera šest političkih partija a i evo sjedim ovdje jedini od njih pored gospodina Ljubića koji je govorio u jednom zajedničkom kapacitetu. Evo i gospodin Bosić se pridružio, nadam se da će i on uzeti učešće, ali neovisno o tome htio bih da kažem nekoliko riječi. S obzirom da cijenjene kolegice i kolege iz opozicije su imale vrlo, za mene, ohrabrujuće, a sasvim prirodno kako i doliči opoziciji nekad, je li, stavove koji ne bi tako se mogli okarakterizirati, ja sam čovjek koji ima veliki senzibilitet prema opoziciji, veliki senzibilitet zato što većinu svog životnog vijeka sam proveo upravo u opoziciji i smatram da zaista, a naročito ljudi koji nikad nisu bili u opoziciji, oni, kad se nađu u opoziciji, onda se nekako ne snalaze. I dobro, to je razlog više da odgovorim na pitanja i na prozivke koje su ovdje i meni direktno upućene i mojim kolegama, koji nisu tu ili nemaju pravo glasa na odgovarajući način, da evo kažem nešto. Nadam se da mogu u zajedničko ime, evo čak imam i prećutnu saglasnost. Vidite, mislim da je veliko ohrabrenje da je čak i ovaj manji dio opozicije, ne govorim o liderima opozicije koji dolaze iz Stranke za BiH, SBB-a, pardon, lideri opozicija a manji dio je Stranka za BiH, dakle iz Stranke za BiH su dolazile, po meni, dosta ohrabrujuće izjave, pa čak i iz SBB-a, a to je da se svi slažu manje-više da je kandidat jedna respektabilna ličnost i da svi su upravo biranim riječima govorili o kandidatu. I to je veliko ohrabrenje za sve nas. Čak i oni koji nisu pročitali CV znaju da se radi o respektabilnom kandidatu jer, ko biva, da su pročitali CV nešto bi novo saznali. Dobro, šta je tu je. Također, veliko ohrabrenje je da se u ovom ekspozeu našlo dosta toga za šta se daje podrška iz redova opozicije. I to je mislim veliko ohrabrenje. Ja vas moram podsjetiti da mi kasnimo godinu dana, tačno godinu dana. Zašto tačno godinu dana? Ne 15, 16 mjeseci, nego godinu dana, jer prije tačno pet godina je gospodin Špirić imao uvodno izlaganja istom prigodom. Dakle, tačno pet godina, tako da je činjenica da kasnimo godinu dana. Također je činjenica da je gospodin Špirić tada respektabilan dio svog uvodnog ekspozea – ja ga imam ovdje, osvježio sam se malo čitajući ga – posvetio zahvaljujući svom prethodniku gospodinu Terziću, koji je sad u opoziciji, mada mu tadašnja stranka to nije. Ekspoze gospodina Špirića je bio doslovno, možete uzeti centimetar ili magnetofonsku vrpcu ili video zapis pa ćete vidjeti da je trajao doslovno pet puta duže nego ekspoze gospodina Bevande. I tada se najveći dio primjedbi, u stvari, odnosio na to da je toliko toga obuhvatio da sigurno nema šanse da to ispuni. Zato mislim da današnji pristup gospodina Bevande je dosta ohrabrujući. Odmah da budem jasan, u 16 ovom njegovom istupu ima dosta toga što meni nedostaje, volio bih da je više govorio o NATO-u, ali vjerovatno je to stavljeno u kontekst euroatlantskih integracija pa se tako može posvetiti. Također, moram reći da u njegovom izlaganju ima dosta stvari koje zaista jesu prioritet i, što se mene tiče, ja bih bio vrlo zadovoljan kada bi stepen ispunjenosti ovog današnjeg ekspozea bio ne potpuno, ali da bude u respektabilanom dijelu ispunjen i onda smo napravili veliki posao. Ono što je za mene također bitno u ovom ekspozeu je ovdje, po meni, što nedostaje, ja nemam problem s onim što je unutra, jer gospodin Bevanda je očigledno išao po principu da pokuša naći što je moguće veći zajednički imenitelj ljudi koji su stali iza njega. Želio bih radi javnosti, zbog malicioznog spominjanja kontinutiteta da kažem nekoliko riječi. U tekstu izlaganja gospodina premijera, kojega ja također, bez da sam mu danas čitao CV, cijenim i personalno i tehnokratski a i ljudski, i drago mi je što je HDZ, koji je u okviru ovog dogovora trebao da nominira mandatara, nominirao upravo gospodina Bevandu. I to sam javno rekao i to želim i u Parlamentu također da kažem, jer bilo je i drugih mogućnosti. Ja sam izuzetno zadovoljan lično i politički što je to upravo gospodin Bevanda sa svojim tehnokratskim iskustvom, naročito u domenu finansija, jer mislim da će nam to i te kako trebati u ovom vremenu koje je pred nama. Ali, vidite, u svom izlaganju gospodin Bevanda je govorio o tome da želi nastaviti, to je taj famozni kontinuitet, nastaviti strateškim pravcima koje je utvrdio prethodni Savjet ministara pod vodstvom gospodina Špirića, što nam je poznato, što je podržao i prethodni sastav Parlamentarne skupštine BiH, i to ..., citiram, 'na temelju evroatlantskih integracija', jedinim putem. Dakle, ovdje se radi o kontinuitetu onoga što je prije pet godina dobilo podršku ovdje – nastavku strateškog opredjeljenja kada su u pitanju evroatlantske integracije. Na kraju krajeva, današnje parče opozicije je tada bilo vlast i tada podržavalo ova strateška, ne znam šta je vama sporno da se to nastavi. Ja bih mogao imati spor s tim da se to nastavi, ali ja nemam spor s tim da se nastavi ovakvo strateško opredjeljenje. S druge strane, danas je zaista tačka diskontinuiteta jedne strukture koja je ovdje bila poznata. Ovdje postoji samo jedna stranka koja je 15 godina neprekidno u vlasti i danas taj kontinuitet se zaustavlja. Ako ćeš da budem pošten, neki u toj stranci su u kontinuitetu 20 godina, jer su bili pet godina u jednoj drugoj stranci, tako da nekima se prekida dvadesetogodišnji kontinuitet. Da budem još pošteniji i još iskreniji, ovdje se danas prekida jedan kontinuitet jednog broja ljudi koji je bio na vlasti u kontinuitetu i prije pada Berlinskog zida i svih ovih ostalih godina. I taj diskontinuitet se danas zaista, moram priznati, okončava. I ja mislim da je to dobro, ja mislim da je to dobro i da ćemo imati veliku pomoć od ljudi sa tolikim iskustvom u kontinuitetu da nam budu od pomoći. Drago mi je također da se kompletna kontinuirajuća stranka do današnjeg diskontinuiteta kompletna javila za diskusiju, mada ja pola te stranke srećem stalno na fakultetu, i to je također diskontinuitet koji se ovdje ustrojava. Na kraju želim da kažem u čemu je još diskontinuitet. Diskontinuitet je u tome da je pokušaj današnjeg davanja šanse gospodinu Bevandi, ja se nadam šanse koju će dobiti i svi poslije s njim, da je pokušaj otvaranja procesa mirenja i nacionalnog i građanskog u ovoj zemlji. Ja čak njegovu metaforu o kući doživljavam kao to. Jer poznato vam je bar u osnovama arhitekture, jednostavno, vizuelizacije onoga što vidite oko sebe, da se kod nas uglavnom prave kuće sa četiri zida, ne s tri, ja ... nisam vidio to negdje kao masovnu pojavu – kuću s tri zida. Moguće je i to napraviti, to je jedna dosta ovako interesantna struktura, pri čemu i ona treba krov, prirodno, ali uglavnom se kuće prave s četiri zida. I ako su konstitutivni narodi, a koliko je meni poznato ima ih tri, i to se nije promijenilo ni današnjim ekspozeom, onda četvrti zid mogu biti i građani ove zemlje, i oni koji se osjećaju kao ostali. I na određeni način iz jednog dijela opozicije, ne ovog kojeg srećem na fakultetu, došla je 17 opservacija da je ovo kontinuitet formiranja vlasti tri nacionalna bloka. To nije tačno, i u tome je diskontinuitet. Uz puno uvažavanje, to nije tačno, jer postoje neke političke strukture, vidjet ćemo možda taj sastav neće dobiti podršku ...
Vrijeme po Poslovniku je, nažalost, isteklo.
Hvala, gospodine predsjedavajući. Nekako ponijelo me da vidim ovu diskontinuiranu strukturu koja danas obilježava početak jednog novog vremena za sve nas i koristim priliku da se u ime potpisnika Platforme i potpisnika dogovora šest političkih stranaka da iskažem podršku i zahvalnost gospodinu Bevandi što je pristao na ovu tešku ulogu i nadam se da će uz pomoć svih nas, uključujući i opozicije, biti svjedok boljih dana pred nama. Hvala vam.
Zahvaljujem. Replika, Beriz Belkić. Izvolite.
Stvarno te je dobro ponijelo. Dakle, poslanici Stranke za BiH nisu ovladali vještinama kojim odlično vlada SDP, ili barem neki ljudi na čelu sa predsjednikom, bez obzira da li su opozicija ili pozicija. Dakle, u načinu ... itd. cinizma i mi nemamo namjeru ni truditi se da time ovladamo. Mi smo govorili o programskoj koaliciji, odnosno o programskoj parlamentarnoj većini i rekli smo da to nismo prepoznali izuzev dvije rečenice o dvije stvari, jer je najavljivano da se sve mijenja, da više neće biti model dogovaranja personalnih, nacionalnih, entitetskih itd., nego da će stvari se zasnivati na programskoj koaliciji. I mi smo na to ukazali. Ja nemam namjeru ići u detalje o ovome, odnosno polemizirati s ovim o čemu je gospodin Lagumdžija govorio, ali evo, mogu na kraju reći da ovaj parlament danas očigledno ili za sljedećih 10 dana će imati težak gubitak odlaskom Zlatka Lagumdžije u Vijeće ministara.
Riječ ima Mladen Bosić. Izvolite.
Evo, i ja bih želio u ime SDS-a da čestitam gospodinu Bevandi na tituli mandatara i čeka ga još jedan proces pregovaranja sa strankama, za koji mu želim da bude uspješan, i da iz tog procesa dođe do što je moguće kvalitetnijih imena, odnosno do ljudi koji su spremni da budu dio tima. Ja mislim da će to biti glavni zadatak gospodina Bevande da pokuša od raznih stranaka i raznih interesnih grupa da napravi nešto što bi moglo da liči na tim. A evo da izrazim zadovoljstvo i diskusijom gospodina Lagumdžije, koji će očigledno biti dio tog tima, što je pohvalio budućeg šefa u 18 Savjetu ministara i nadam se da će i on uspjeti da obostrano nađu zajednički interes za dobro građana. Prije svega, zavisi uspjeh buduće vlade od odnosa prema onome što im je zadatak. To znači da li će rješavati probleme, uključujući sve faktore ovdje, ili će dozvoliti da svaki ministar vodi svoju parcijalnu politiku koja je koncentrisana na zastupanje interesa samo onog dijela kojeg on predstavlja. Mi ćemo ponuditi, kada dođe za to vrijeme, ljude koji će biti spremni i da sarađuju a i da donose zajedničke odluke u interesu svih, jer je to u interesu i RS-a i SDS-a. Znači, naš zahtjev jedini od gospodina Bevande i budućeg Savjeta ministara je da budu servis građana BiH i da budu servis entitetskih vlada BiH, jer su one najvećim dijelom zadužene da obezbjeđuju uslove građanima za bolji život i za bolju budućnost. I SDS, ukoliko takav bude koncept, će ne samo glasati za taj Savjet ministara nego i u njegovom mandatu dati doprinos političkoj stabilizaciji. Tako da, evo, još jednom da izrazim zadovoljstvo što smo poslije godinu dana došli do imena mandatara, da mu zaželim da bude predsjedavajući Savjeta ministara samo godinu ... tri godine dana, da ne bude četiri, pet ili šest godina predsjedavajući u ovom mandatu, jer će to značiti da ćemo i poslije sljedećih izbora ponovo doći do istog ciklusa. I, nadam se da smo poslije ovih izbora svi došli zajedno do nekog novog iskustva koje neće ponovo prouzrokovati istu situaciju poslije tri godine kada su sljedeći parlamentarni izbori. Hvala.
Za repliku se prijavio poslanik Zlatko Lagumdžija. Izvolite.
S obzirom da sam već ranije rekao da imam zaista senzibilitet i respekt prema opoziciji, bilo bi nekorektno prema gospodinu Belkiću, kojeg ja izuzetno cijenim, jer sam više puta bio s njim, čas u vlasti, čas u opoziciji, pri čemu je on uvijek bio u vlasti, tako da sam dužan da njemu ipak kažem iz respekta prema njemu lično, prema funkcijama koje je obavljao i, na kraju krajeva, iz respekta prema državi kao takvoj, jer gospodin Belkić je ipak bio kolektivni šef države i ja uvijek imam poseban odnos prema tome, kao što imam odnos prema instituciji predsjedavajućeg Vijeća ministara, šefu države, koji su uvijek moji šefovi, čak i kad sam bio u opoziciji, kao što sam i sad, je li, jer na kraju krajeva još nismo ništa novo konstituisali. Valjda će se i to desiti. Meni je žao što poslanicima nije podijeljeno izlaganje gospodina Bevande. Ja sam došao do ovog izlaganja tako što sam zamolio da mi daju iz presa, ali sam pažljivo bilježio, slušao, jer sam smatrao da je to red, pa mi nije baš ponovo puno trebalo da ga ponovo čitam. Ali dobro bi bilo jer iz ovog izlaganja se vrlo jasno vidi da ovdje postoje elementi programske osnove, vrlo jasno definirani u tri grupe. Programske platforme, one se vrlo jasno vide. Sva sreća, kao što sam rekao, gospodine Belkiću, da nisu bili preopširni jer je to veća šansa da veći dio toga se ralizira. To je jedno. Drugo, elementi programske platforme, o kojima je ovdje riječ, svi jako dobro znamo da se sastoje od nekoliko ključnih tačaka. To je otkočivanje procesa kandidature, puta ka kandidaturi prema EU koji se očitovao u zakonu o popisu stanovništva, zakonu o državnoj pomoći i zakonu o nepokretnoj vojnoj imovini, o čemu je postignut politički dogovor i politička platforma kao osnova političkog dogovora i programske osnove na kojima se bazira, nadam se, sutra rad Vijeća ministara. 19 S druge strane, ja moram priznati da nisam navikao na toliku dozu samokritike kod vas kad kažete da niste ovladali vještinama koje mi imamo, što je tačno, niste, ali dobro, šta je tu je. Iskreno se nadam da ćete vremenom i to savladati, dug je pred vama put ovdje. Meni je, ja ću vas morati obradovati: vaš žal za teškim gubitkom što ću vam ja otići odavde je potpuno neutemeljen. Vi ćete mene na vašu žalost izgleda viđati mnogo više nego što ste mislili, a moram priznati da ja uopšte ne osjećam teškim gubitkom odlazak vaših predstavnika u izvršnoj vlasti koji su štitili ljudska prava i istinu o našoj zemlji po svijetu i mislim da će taj lagani odlazak biti sve samo ne težak gubitak osim vjerovatno za vas i vašu klijentelu. I na kraju, ali zaista na kraju, želim da kažem da tražiti u ovom izlaganju nedostatak političke platforme, najblaže rečeno, i programskog projektnog zadatka da to na kraju krajeva nije korektno. Možda se to može prodavati ljudima koji ovo nisu čitali ili nisu slušali ali objektivno mi ovdje imamo nešto što se, slobodno mogu reći, može nazvati osnova za rad. Da li će taj rad biti uspješan, o tome će se ovdje još tri godine sigurno puno toga čuti. I ja jedva čekam da se to ovdje čuje što je moguće više i glasnije, uključujući i ovaj manji dio opozicije. A od lidera opozicije očekujem svašta.
Riječ ima poslanik Asim Sarajlić. Izvolite.
Gospodine predsjedavajući, gospodo dopredsjedavajući, dame i gospodo, kolegice i kolege, uvaženi gosti, zaista mi je evo i čast da u ime Kluba SDA danas mogu reći da smo došli do rješenja i da ćemo, ako Bog da ili uz Božiju pomoć, kako novi mandatar, odnosno, novi predsjedatelj Vijeća ministara reče, dobiti konačno novo Vijeće ministara BiH sa gospodinom Bevandom na čelu. Moram reći da vrijeme, koliko god izgledalo izgubljeno u ovih godinu dana, nije izgubljeno kad se dogovor postigne. Mi u BiH smo svjesni cijene nedogovaranja i cijene odvajanja i neslušanja drugog i drugačijeg. I zato mi je posebno danas drago što gospodin Bevanda spominje ovu kuću i posebno mi je drago što gospodin Lagumdžija pronalazi i ovaj četvrti zid koji može biti i noseći zid u BiH. Tako da, evo dogovorom koji je ishodio i sastanku koji je predvodio, moram neskromno reći, predsjednik Stranke demokratske akcije Sulejman Tihić, mi pokazujemo našu opredijeljenost i naš senzibilitet za dogovaranje u BiH i mislim da na početku ove godine osnaženi ovim i dogovorom, a evo i današnjom sjednicom, mi možemo očekivati, a i građani BiH, sigurno bolje dane, a i veće rezultate i izvršne i zakonodavne vlasti u BiH. Jer, kao što znate i vi, većina ovdje u Parlamentu, da određena rješenja našeg evropskog puta su već u parlamentarnoj proceduri ili u ovom domu ili u Domu naroda. Stoga ova atmosfera i ova poruka koju je danas uputio gospodin Vjekoslav Bevanda ohrabruje i nudi nadu da ovaj saziv će načiniti jedan kvalitetni iskorak BiH u svim integrativnim procesima. U ime Kluba SDA želim reći da ćemo mi kandidaturu gospodina Bevande podržati i želimo mu sreću i Božiju pomoć na odgovornoj dužnosti koje se prihvatio.
Posljednji prijavljeni za raspravu Drago Kalabić. Izvolite. 20
Poštovani predsjedavajući, uvažene kolegice i kolege, uvaženi gosti, evo, nisam očekivao da ću ja biti, al' nadam se da će se još neko prijaviti. Ja želim u ime Kluba SNSD-a da isto tako izrazim podršku gospodinu Bevandi i da kažem da ćemo mi, kao što smo i na Komisiji danas, glasati za njegov izbor. Možda ovo nije vrijeme, zbog svega onoga što smo prošli, velikih riječi i možda bi i danas bilo puno više da nismo vjerovatno svjesni i situacije u kojoj se nalazimo i izazova, ali mi iz SNSD-a smo zadovoljni u konačnici kako se ovo sve odvija, s obzirom da ono za što smo se zalagali mislim da smo i postigli, da će BiH dobiti predsjedavajućeg Vijeća ministara iz reda jednog od konstitutivnih naroda, da poslije predstavnika Bošnjaka i Srba da je red na predstavnika hrvatskog naroda, i to onoga koji ima legitimnu i većinsku podršku predstavnika, odnosno građana tog naroda. I da je to ono i da će istovremeno i sastav Vijeća naroda odražavati upravo ono za šta smo se zalagali i da će osnovni principi na kojima ova zemlja funkcioniše, a to je ravnopravnost tri naroda i dva entiteta, biti ispoštovani. Možda evo danas, možda nekoliko paradoksa s obzirom da mi iz RS-a nemamo opozicije pa nemamo kome šta odgovarati posebno i očito je da smo dobro uradili ovaj posao i izgleda da ćemo mi, ja sam danas očekivao plebiscitarnu podršku predstavnika hrvatskog naroda predsjedavajućem, ali izgleda da ćemo mi iz reda srpskog naroda namiriti to plebiscitarnom podrškom predsjedavajućem, pa evo i to je i jedna novost. Iako sam očekivao da će, pošto su se predstavnici hrvatskog naroda nakon dugo, dugo vremena izborili za to, da će danas biti ta podrška od strane svih i da će prevazići neke dnevno-političke, ali dobro, to je pravo svakoga onoga ko se određuje ... onako kako misli da je to najbolje. Gospodina Bevandu znamo iz ovog dnevno-političkog života, iz medija, iz svega, ne mogu reći da se znamo dobro i rano je da ocjenjujemo neke stvari. Ovdje su danas neki ljudi govorili i dali nam informacije da se radi o dobrom čovjeku. Vrijeme je pokazalo da pametni i sposobni nisu baš svi dobri ljudi i možda je ono što nam i nedostaje i da je malo dobrih ljudi i možda će i to biti novost i nešto što će nam pomoći da izađemo iz ove situacije. I ja mu želim svu sreću i sve dok se bude pridržavao principa o kojima je danas govorio, i na Komisiji, imaće podršku Kluba SNSD-a. Hvala.
Ipak nije bila posljednja od strane poslanika. Replika, Borislav Bojić. Izvolite.
Nije replika, samo ispravka. Pretpostavljam da je kolega Kalabić mislio, dakle je li tako, ako jeste ja te molim da onda napraviš ispravku, tako da nema ni potrebe da dodatno kažem, dakle u RS- u tamo gdje je SNSD na vlasti SDS jeste opozicija i biće, i to vrlo žestoka opozicija, pošto ima i ozbiljnih razloga za to, ali o tome nećemo raspravljati naravno ovdje, biće prilike da to tamo raspravimo u RS-u. Ali se ja i Drago, ja se nadam, dobro razumijemo, je li tako. Ako je tako, ja onda neću više. Hvala lijepo.
Replika, Drago Kalabić. 21
Nije, da li je replika samom sebi ili je gospodinu Bojiću, i potpuno se slažemo i nama je važno ono što smo priuštili sebi da danas ovdje nemamo potrebe polemisati ni sa kim za razliku od drugih, ali i to je dio. Ja sam mislio da će gospodin Bojić nešto drugo kazati, s obzirom da je u Banja Luci otvoreno predstavništvo jedne njemačke firme koja vrlo napadno, odnosno, agresivno marketinški nastupa, praveći ove kuće bez krovova, sa onim ravnim podlogama i u kojima tvrde da je to jako dobro i da to smanjuje troškove i da je to sa jakim izolacijama gore i nekakvim zasadima, da je to sad nekakva hit atrakcija, ali mislio sam da će oko toga biti riječi, al' dobro, znači dobro. Hvala.
Dobro. Evo nakon što smo se uvjerili i u demokratski kapacitet i drugog entiteta, da li ima neko od poslanika da se želi obratiti. Nema. Sada pitam predsjedavajućeg Vijeća ministara BiH da li imate potrebu da odgovorite na neka pitanja i konstatacije? Izvolite, gospodine Bevanda.
Hvala, predsjedatelju. Ja se ovom prilikom zahvaljujem svim poštovanim zastupnicima koji su uzeli riječ i bili korektni u svojim istupima. Na Povjerenstvu sam rekao da će po formiranju Vijeća ministara biti urađen program rada po resorima i ponuđen ovom cijenjenom Dom na izjašnjenje. I to je bilo, onaj ko je htio slušati, baš i rečeno da zato ovaj ekspoze traje kratko, jer mislim da jednostavno kad sjednemo kao tim da onda trebamo definirati program rada, ponuditi ga Domu i Dom se izjasniti o istom. On će biti terminiran i realno dinamiziran. Bilo je još jedno pitanje i sad kažem – da, ovo je moj osobni ekspoze, ali koji u cijelosti sadrži i baziran je na dogovoru šest političkih stranaka o svim bitnim pitanjima koji su medijski dovoljno eksponirani, te nisam smatrao da trebam posebno to naglašavati. I na kraju, ne treba se nitko čuditi kad kažem 'moja domovina BiH', ja to načelo živim, a to je i u programskim načelima stranke čiji sam inicijalni kandidat. Hvala vam lijepo.
Zahvaljujem imenovanom kandidatu za predsjedavajućeg Vijeća ministara BiH, gospodinu Vjekoslavu Bevandi. Kolegij Predstavničkog doma je dogovorio da ne pravimo pauzu i da odmah pristupimo glasanju. Podsjećam vas na član 79. Poslovnika Predstavničkog doma Parlamentarne skupštine BiH kojim je reguliran način donošenja odluka u Domu, kao i na član 82. stav (3) Poslovnika u kojem se, pored ostalog, govori o glasanju za predsjedavajućeg Vijeća ministara BiH. 22 Pozivam vas da se pripremite za glasanje. Dakle, glasamo o potvrđivanju imenovanja predsjedavajućeg Vijeća ministara BiH. Glasajte, sad! Konstatiram, sa 31 glasom 'za', dva 'protiv', tri 'uzdržana', sa potrebnim entitetskim većinama, da je Predstavnički dom Parlamentarne skupštine BiH potvrdio imenovanje Vjekoslava Bevande za predsjedavajućeg Vijeća ministara BiH. U svoje ime, u ime kolega u Kolegiju, i evo vjerujem i cijelog Predstavničkog doma želim da Vam čestitam na imenovanju. Napominjem svim poslanicima u Predstavničkom domu da je naredna 19. sjednica Predstavničkog doma planirana za 19. januar 2012. godine u 10,00 sati, a ako bude potrebe sazvat ćemo sjednicu i u kraćem roku. Hvala vam na saradnji i s ovim je završena sjednica. Sjednica je završena u 14,45 sati.